Man kry borgtog ná Maselspoort-voorval‘n Skermgreep uit die video op sosiale media. Jacobus Johannes Classen het Donderdag in die Bloemfonteinse landdroshof verskyn vir sy beweerde betrokkenheid by die Maselspoort-bakleiery. Hy is op borgtog van R20 000 vrygelaat. Classen (47) word van poging tot moord, aanranding en crimen injuria aangekla en moet weer in Januarie saam met sy medebeskuldigdes, Johan Nel en Jan Stephanus van der Westhuizen, in die hof verskyn. Nel (33) en Van der Westhuizen (47) staan slegs tereg op aanklagte van aanranding en crimen injuria. Dié twee het Woensdag in die hof verskyn voordat hulle op waarskuwing vrygelaat is. ‘n Skermgreep uit die video op sosiale media. Classen het egter ’n nag in aanhouding deurgebring voordat hy op borgtog vrygelaat is. Phaladi Shuping, woordvoerder van die Nasionale Vervolgingsgesag in die Vrystaat, sê borgtog is toegestaan op voorwaarde dat Classen sy paspoort aan die betrokke ondersoekbeampte oorhandig. Die aanklagte spruit uit ’n bakleiery met twee tienerseuns by ’n swembad by die Maselspoort-vakansieoord op Kersdag. ’n Video van die voorval is wyd op sosiale media versprei en word deur die regering as ’n rassevoorval bestempel. Die voorval het intussen selfs internasionale media gehaal.